
Biotska pestrost, ki je vezana na tradicionalno kulturno krajino, je danes med najbolj ogroženimi v Evropi, naravnih življenjskih okolij teh vrst pa skorajda ni več. Populacije upadajo predvsem zaradi intenzifikacije kmetijstva na eni strani ter opuščanja rabe in s tem povezanim zaraščanjem površin na drugi. Neželeni vpliv kmetijstva na naravo in tradicionalno krajino skušajo države zmanjšati z instrumenti, ki potekajo v obliki regulacije področja, različnih oblik spodbud, izobraževanja in participativnih pristopov. V Evropski uniji med ključne instrumente naravovarstvene politike sodi omrežje varovanih območij Natura 2000. Cilj omrežja je z zadostnim številom in površino območij, ki so primerno varovana in načrtno upravljana, zagotoviti dolgoročno preživetje najbolj ranljivih in ogroženih rastlinskih in živalskih vrst ter habitatnih tipov v Evropski uniji.
V Sloveniji je v območja Natura 2000 vključena četrtina (25 %) vseh kmetijskih zemljišč v uporabi, od katerih veliko večino predstavlja trajno travinje, indikatorji gospodarjenja in sprememb pa so največkrat ptice, metulji in rastlinske združbe (habitatni tipi). Trendi so izrazito negativni v celotni Evropski uniji in tudi v Sloveniji, saj kažejo na močan upad številčnosti ali spremenjeno vrstno sestavo. Uskladitev proizvodnih in naravovarstvenih ciljev na območjih Natura 2000 tako zahteva pripravo trajnostnih in lokalno specifičnih modelov kmetovanja, ki bi omogočali ekonomsko in proizvodno učinkovite, naravovarstveno vzdržne in socialno sprejemljive rešitve. Za izboljšanje uspešnosti upravljanja z omrežjem Natura 2000 je potrebna prilagoditev ciljev ter optimizacija procesov za kmetijska gospodarstva z vidika trajnosti in varstva narave, kar mora biti pospremljeno z izboljšanjem in bolj ciljno naravnanimi instrumenti kmetijske politike. 
V raziskovalnem projektu smo želeli na celovit in multidisciplinaren način analizirati, ali je na pilotnih območjih Natura 2000 mogoče vzpostaviti trajnostne modele kmetovanja, ki bodo poleg doseganja ekonomskih in proizvodnih ciljev omogočali tudi uresničevanje ciljev ohranjanja biotske pestrosti. Poleg tega smo preverili, ali in kako je tovrstne modele mogoče podpreti s tržno valorizacijo kmetijskih proizvodov in storitev na kmetijskih gospodarstvih ter z ustreznimi dohodkovnimi in drugimi podporami javnih politik. Na ta način smo na pilotnem nivoju preizkusili tudi nov pristop k načrtovanju kmetijske in naravovarstvene politike na območjih Natura 2000 v Sloveniji, ki bi lahko omogočal boljšo integracijo upravljanja z omrežjem Natura 2000.
V prvem delovnem sklopu smo na osnovi biogeografskih značilnosti in intenzivnosti gospodarjenja pripravili kategorizacijo območij Natura za potrebe ciljnega načrtovanja in izvajanja varstvenih ukrepov. Izmed 355 območij Natura 2000 v Sloveniji smo pripravili ožji izbor 104 območij, na katerih se v pomembnejšem obsegu pojavlja kmetijska dejavnost. Za analize in potrditev združevanja območij Natura 2000 smo na podlagi ekspertnega mnenja izbrali 38 indikatorskih vrst ptic, 12 vrst metuljev in 18 habitatnih tipov, ki so vezani na kmetijske ekosisteme ali na katere ima kmetijstvo pomemben vpliv. Ključne ugotovitve:
· Analiza je pokazala ekološko smiselnost razdelitve Natura območij na šest skupin območij, ki jih lahko smiselno opredelimo z ekološkega, naravovarstvenega in kmetijskega vidika.
· Skupine območij je smiselno uporabljati kot osnovo za pripravo obvladljivega števila varstvenih in upravljavskih strategij na območjih Natura 2000 v Sloveniji. Znotraj skupin območij se namreč pojavljajo kvalifikacijske vrste in habitatni tipi s podobnimi ekološkimi potrebami, prisotni pa so tudi podobni razvojni trendi v kmetijstvu.
· Novi ukrepi naj bodo vezani predvsem na habitatne tipe (in njih vezane vrste), dodatno pa je treba upoštevati tudi različnost skupin Natura 2000 območij, kot so bile opredeljene v tem poročilu. Tako bodo ukrepi na ravni države tudi prostorsko bolj ciljno naravnani. 
· V naslednjem koraku je treba pristopiti k pripravi podrobnejše analize proizvodnih in ekonomskih značilnosti tipičnih kmetijskih gospodarstev na posameznih skupinah območij, ki so lahko osnova za načrtovanje razvojnih usmeritev ter ciljnih naložbenih, dohodkovnih in naravovarstvenih podpor.
· Na področju ohranjanja biodiverzitete v okviru kmetijske politike priporočamo razvoj rezultatskih ali mešanih kmetijsko-okoljskih shem, pri katerih lahko indikatorji za spremljanje uspešnosti temeljijo na skupinah območij Natura 2000, ki so si podobna po ekoloških in kmetijskih dejavnikih.
Cilj drugega delovnega sklopa je bil izvesti pilotni preizkus opredelitve trajnostnih modelov kmetovanja, ki na posameznih območjih Natura 2000 omogočajo uravnoteženje ekonomskih, proizvodnih in naravovarstvenih ciljev. V študiji smo izbrali območji Natura 2000 Kras in Ljubljansko barje. Za vsako od obeh raziskovanih območij smo pripravili smiselno coniranje območja, ki je omogočalo podrobnejšo obravnavo in določanje naravovarstvenih ciljev. S pomočjo razpoložljivih podatkovnih baz in rezultatov popisov smo ocenili stanje ohranjenosti narave ter določili naravovarstvene cilje. Na podlagi fokusnih skupin z lokalnimi kmetijskimi svetovalci smo nato opredelili tipične kmetije ter pripravili podroben opis njihovih proizvodnih virov, intenzivnosti, usmeritev in dohodkovnih virov. Ti podatki so bili vhodni podatki za analizo možnosti za proizvodne, strukturne in poslovne prilagoditve, ki so potrebne v primeru vključitve naravovarstvenih ciljev v poslovanje kmetijskih gospodarstev.  Proces odločanja na ravni kmetijskih gospodarstev smo ob predpostavki njihovega racionalnega odločanja analizirali z uporabo metod matematičnega programiranja v okviru Modela kmetijskih gospodarstev (MKMG). V prvem koraku smo rekonstruirali proizvodne načrte, v nadaljevanju pa izvedli analizo vpliva naravovarstvenih usmeritev in ciljev na letne načrte poslovanja. Ključne ugotovitve:
· Opredelitev tipičnih kmetij in podrobnih naravovarstvenih usmeritev in ciljev na ravni kmetijskih gospodarstev predstavlja izhodišče za pripravo razvojnih modelov posameznih območij, načrtovanje naravovarstvenih ukrepov, dohodkovnih in investicijskih podpor ter za svetovalno podporo na lokalni ravni.
· Pristop, ki je bil preizkušen v tem projektu, je zato smiselno uporabiti in razširiti tudi v drugih zavarovanih območjih v Sloveniji in za tipične primere območij Natura 2000. 
· V namen bo v Modelu kmetijskih gospodarstev (MKMG) v določenih primerih treba opredeliti nove proizvodne aktivnosti in s tem nove modelne kalkulacije. Določenih, posebej zelo ekstenzivnih proizvodnih aktivnosti ali kmetijskih praks, kot je vzdrževanje in obnova krajinskih značilnosti, obstoječe orodje MKMG in modelne kalkulacije še ne predvideva. MKMG je v prihodnosti smiselno razširiti tudi z vključitvijo okoljskih instrumentov, ki se jih lahko tako neposredno vključi v modeliranje ekonomike poslovanja.
· Za potrebe priprave razvojnih modelov območij, načrtovanja ukrepov in svetovalne podpore na kmetijah je ključna uvedba sistematičnega in periodičnega kartiranja habitatnih tipov in spremljanja stanja ciljnih vrst na območjih Natura 2000. Izvedbo coniranja in pripravo podrobnih varstvenih ciljev in usmeritev namreč otežuje pomanjkanje in mestoma zastarelost podatkovnih virov ter pomanjkanje podrobnejših ekoloških raziskav in raziskav uspešnosti različnih ukrepov. Ta problem je še izrazitejši na Krasu, ki je v primerjavi z Ljubljanskim barjem tudi slabše raziskan. 
· Potrebne so dodatne ciljne interdisciplinarne raziskave za zapolnitev vrzeli v znanju in pripravo usmeritev za upravljanje. Pomanjkanje raziskav se kaže zlasti na področju vpliva različnih kmetijskih praks na stanje ohranjenosti kvalifikacijskih vrst in habitatnih tipov (npr. vplivi različnih režimov paše na Krasu ter ekološke potrebe kvalifikacijskih vrst dvoživk in migracijske razdalje za potrebe prostorske razporeditve kalov in drugih krajinskih značilnost).
· Na Ljubljanskem barju smo modelirali učinke uvedbe naravovarstvenih ciljev na proizvodne in ekonomske značilnosti 12 tipičnih govedorejskih kmetij. Na ravni območja so bili izhodiščni naravovarstveni cilji: uvedba negnojenih enokosnih travnikov na 25 % kmetijskih zemljišč Ljubljanskega barja in negnojenih dvokosnih travnikih na dodatnih 15 % zemljišč. Ciljne gostote mejic, solitarnega drevja in grmovja, grmišč, gozdnih otokov so bile določene v skupnem  obsegu od 9,1 do 16,5 % zemljišč. Različne neproizvodne aktivnosti so bile na njivskih površinah določene v obsegu od 22 do 25 %. Cilji so bili smiselno prilagojeni glede na značilnosti posamezne cone Ljubljanskega barja
· Učinki naravovarstvenih ciljev na poslovanje in strukturo tipičnih kmetij so zelo raznoliki, kar kaže na nujnost ciljnega in sektorsko specifičnega načrtovanja podpor in usmeritev. Na vseh tipičnih kmetijah je z uvedbo okoljskih podpor ali dviga odkupnih cen proizvodov z dodajanjem vrednosti v okviru shem kakovosti načeloma mogoče nadomestiti razlike v bruto dodani vrednosti, vendar so za to potrebne različne strategije in ciljni nabori podpornih ukrepov. Pri dveh tipičnih kmetijah uvedba naravovarstvenih ciljev izboljša poslovanje, pri po treh tipičnih kmetijah pa bi bile potrebne manjše oziroma srednje spremembe v poslovanju. Pri dveh kmetijah bi bile potrebne večje prilagoditve, predvsem v smeri spreminjanja staleža živali, pri obeh srednje velikih kmetijah z dojiljami pa bi bila smiselna preusmeritev rabe v ekološko pridelavo in diverzifikacija dejavnosti.
· Na Krasu so ključni izzivi povezani z opuščanjem rabe in zaraščanjem zemljišč, zato je ključna razvojna usmeritev obuditev kmetijske pridelave. V ta namen smo izračunali ekonomiko sedmih tipičnih kmetij, ki lahko služijo kot podlaga za načrtovanje ukrepov in svetovalno podporo. Okoljski ukrepi kmetijske politike, kot so podpore za ekološko pridelavo in naravovarstvenih kmetijsko-okoljski ukrepi za ekstenzivno rabo travinja, so zaradi naravnogeografskih omejitev pridelave ključnega pomena za ohranitev kmetovanja na Krasu.
· Obuditev pridelave na Krasu ima poleg naravovarstvenih učinkov verjetno tudi druge pozitivne družbene učinke, kot je na primer zagotavljanje protipožarne varnosti. Razdrobljenost posesti in odstranjevanje zarasti sta na Krasu ključna razvojna izziva, ki zahtevata strateški pristop in ciljne intervencije na področju zemljiške politike in naložbenih podpor.
